Вечарынай, прысвечанай багоўцы Паэтычны тэатр “Арт.С” распачаў 12-гадовы праект “Святкуйма беларускае!” На працягу ўсяго 12 гадоў будзе створаны свой беларускі каляндар, блізкі кожнаму беларусу. Бо Усход – справа тонкая, можа і зламацца, і парвацца, а беларусы любяць стабільнасць, нават калі яна і крызісная. Гаспадынямі свята былі Аксана Спрынчан і Алена Масла, якая калекцыянуе гэтых прыгожых стварэнняў. Яны сустракалі гасцей, частавалі іх кропкамі-цукеркамі і слухалі, слухалі, слухалі. Бо госці былі апантаныя багоўкамі, то бок спявалі пра іх песні, прысвячалі ім вершы, распавядалі гісторыі і легенды. Свята атрымалася патрыятычна-эратычным, бо, як аказалася, у беларусаў багоўка і з Радзімай асацыюецца, і з каханнем. Прынамсі гэтак адбылося з Міколам Кандратавым, Валярынай Куставай, Людмілай Рублеўскай, Віктарам Шніпам, Міколам Шабовічам, Міраславай Навіш, Зміцерам Сідаровічам і Ярашам Малішэўскім.